Mens historierne ofte handler om at købmanden lukker, skolen bliver nedlagt og at folk flytter væk, så viser en ny undersøgelse, at otte nordjyske landsbyer i yderområderne får flere indbyggere, det skriver P4 Nordjylland. En af de landsbyer er Bjergby, der er den landsby i Danmark med tredjestørst fremgang. Hele 20 procent flere er flyttet til byen de seneste ti år. Karsten Eskildsen fra Syddansk Universitet, der står bag undersøgelsen, siger, at det helt afgørende for netop Bjergby er motorvejen, der betyder nemme transportmuligheder. Men han nævner også mange andre ting, der tiltrækker nye landsbyborgere. - Dels er husene billigere. Men der er også et bedre socialt miljø, og foreningerne fungerer godt. Det ser især godt ud for de landsbyer, der har skole og købmand, siger han. I Bjergby bor der nu 888 mennesker. Det er 141 flere end for ti år siden.

Referat:
Indbyggerne strømmer til de små nordjyske landsbyer.